EELNÕU

29.10.2024

**Hädaolukorra seaduse ja sellega seonduvalt teiste seaduste täiendamise seadus**

**§ 1. Hädaolukorra seaduse täiendamine**

Hädaolukorra seaduses tehakse järgmised täiendused:

**1)** seadust täiendatakse §-ga 131 järgmises sõnastuses:

„**§ 131. Viivitamatu ohuteate edastamine**

(1) Paljude inimeste elu ja tervist vahetult ohustava sündmuse esinemise korral edastatakse elanikkonnale viivitamatu ohuteade, millega antakse juhis ohutuks tegutsemiseks, sealhulgas varjumiseks või ulatuslikuks evakuatsiooniks. Viivitamatu ohuteate edastamiseks kasutatakse üldjuhul riikliku ohuteavituse süsteemi EE-ALARM (edaspidi *EE-ALARM*), eelkõige selle meediateenuste, elektroonilise side teenuste või sireeniseadmetega seotud komponente.

(2) Viivitamatu ohuteate edastamiseks valmistumist koordineerib Päästeamet. Koordineerimine hõlmab ohuteavituse kanalite kasutamise üldpõhimõtete väljatöötamist ning kaasajastamist, avalikkuse teadlikkuse tõstmist ja teavitamist. Viivitamatu ohuteate edastamiseks valmistumise koordineerimisel teeb Päästeamet koostööd Häirekeskuse ning muu asjaomase asutuse ja isikuga.

(3) Päästeamet võib kohustada meediateenuse osutajat, elektroonilise side ettevõtjat, multipleksimisteenuse osutajat, avalikus ruumis paikneva elektroonilise teadetetahvli valdajat, riikliku mobiilirakenduse valdajat ja nende lepingupartnerit (edaspidi *kohustatud isik*) liituma EE-ALARM-iga.

(4) Valitsusasutuse, eriolukorra juhi, eriolukorra tööde juhi ning kõrgendatud kaitsevalmiduse, erakorralise seisukorra või sõjaseisukorra ajal peaministri otsusel võib kasutada EE-ALARM-i viivitamatu ohuteate edastamiseks.

(5) Häirekeskus vahendab kohustatud isikule viivitamatu ohuteate EE-ALARM-i kaudu. EE-ALARM-i rikke korral vahendab Häirekeskus kohustatud isikule viivitamatu ohuteate viivitamata muul viisil.

(6) Viivitamatu ohuteate edastamisele elektroonilise side võrgus kindlaksmääratud geograafilisel alal asuvale mobiiltelefoniteenuse kliendile ja rändlusteenuse kasutajale kohaldatakse elektroonilise side seaduse §-s 1051 sätestatut.

(7) Viivitamatu ohuteate edastamise sireeniseadme kaudu võib otsustada Päästeamet, Kaitsevägi, Kaitsepolitseiamet, Politsei- ja Piirivalveamet, Keskkonnaamet, eriolukorra juht, eriolukorra tööde juht ning kõrgendatud kaitsevalmiduse, erakorralise seisukorra või sõjaseisukorra ajal peaminister.

(8) Viivitamatu ohuteate edastamiseks vajaliku sireeniseadme kasutuselevõtmist korraldab ja sireeniseadme paigaldamise koha, sealhulgas asjaõigusseaduse § 1581 lõikes 1 sätestatud tehnovõrgu või -rajatise talumise kohustuse kehtestamise, otsustab Päästeamet, arvestades käesoleva paragrahvi lõike 9 alusel kehtestatud nõudeid.

(9) Viivitamatu ohuteate edastamise ja selleks valmistumise tingimused ja korra ning sireeniseadmele esitatavad nõuded, sireeniseadmetega kaetavad alad, sireeniseadmete haldamise ja testimise tingimused ja korra kehtestab sisejulgeoleku tagamise valdkonna eest vastutav minister määrusega.“;

**2)** seadust täiendatakse §-ga 161 järgmises sõnastuses:

„**§ 161. Varjumine**

(1) Varjumine käesoleva seaduse tähenduses on kõrgendatud vahetu ohu korral ohustatud alal viibiva isiku ajutine ümberpaiknemine sobivasse ruumi või ehitisse või seal püsimine isiku elu ja tervise kaitseks.

(2) Varjumist korraldab Päästeamet. Varjumise korraldamine hõlmab varjumiseks valmistumist, sealhulgas avalikkuse teadlikkuse tõstmist ja teavitamist. Varjumise korraldamisel teeb Päästeamet koostööd kohaliku omavalitsuse üksuste, asutuste ja isikutega.

(3) Päästeamet ning Politsei- ja Piirivalveamet võib varjumise tagamiseks kohaldada korrakaitseseaduse §-des 30, 32, 44, 45, 46, 47, 48, 49, 50, 51 ja 52 sätestatud riikliku järelevalve erimeetmeid ning vahetut sundi korrakaitseseaduses sätestatud alusel ja korras. Korrakaitseseaduse §-s 44 sätestatud viibimiskeeldu võib üle 12 tunni kohaldada Päästeameti päästekeskuse juhi või Politsei- ja Piirivalveameti prefekti loal.

(4) Päästeamet võib korrakaitseseaduse §-s 48 sätestatud riikliku järelevalve erimeetme kohaldamisel vaadata läbi üksnes isiku riided ja riietes oleva või kehal kantava asja. Isiku keha

ja kehaõõnsuste läbivaatus on keelatud.

(5) Päästeameti täpsemad ülesanded varjumise korraldamisel kehtestab sisejulgeoleku tagamise eest vastutav minister määrusega.“;

**3)** seadust täiendatakse §-ga 162 järgmises sõnastuses:

„**§ 162. Varjend ja varjumiskoht**

„(1) Varjend käesoleva seaduse tähenduses on ehitis või selle osa, mis on ehitatud varjumiseks ning mille konstruktsioon vastab käesoleva seaduse alusel kehtestatud nõuetele ja mis kaitseb inimest plahvatuse ja sellega kaasneva lööklaine, laialipaiskuva eseme ning saastunud välisõhu eest.

(2) Varjumiskoht käesoleva seaduse tähenduses on ehitis või selle osa, mis on kohandatud varjumiseks ning mille konstruktsioon kaitseb inimest vähemalt plahvatusega kaasneva laialipaiskuva eseme eest.

(3) Varjendid ja varjumiskohad jagunevad avalikeks ja mitteavalikeks. Avalik varjend ja avalik varjumiskoht on avalikus kohas igaühele ette nähtud koht varjumiseks. Mitteavalik varjend ja mitteavalik varjumiskoht on ette nähtud eelkõige konkreetse ehitise kasutajale.

(4) Varjendi rajab hoone omanik hoonesse või selle vahetus läheduses ehitisse. Mitme lähestikku asuva hoone kohta võib rajada ühe varjendi, mis peab olema valmis esimese hoone kasutusel võtmise ajaks.

(5) Avalik varjend rajatakse, kui püstitatakse hoone, mille kasutusotstarbest tulenevalt külastavad seda rahvahulgad ja mille suletud brutopind on vähemalt 10 000 ruutmeetrit.

(6) Mitteavalik varjend rajatakse, kui püstitatakse:

1) elamu, majutus- või toitlustushoone, büroohoone, kaubandus- või teenindushoone või meelelahutus‑, haridus-, tervishoiu- või muu avalik hoone või erihoone, mille suletud brutopind on vähemalt 1200 ruutmeetrit;2) tööstushoone, mille suletud brutopind on vähemalt 1500 ruutmeetrit.

(7) Kui hoone vastab nii käesoleva paragrahvi lõikele 5 kui ka 6, rajatakse avalik varjend.

(8) Hoones, mis on püstitatud või mille ehitusloa taotlus või ehitusteatis on esitatud enne 2025. aasta 1. septembrit ja mis vastab käesoleva paragrahvi lõikele 5 või 6, tuleb käesoleva seaduse §-s 163 sätestatud varjumisplaani koostamisel hinnata varjumiskoha rajamise võimalust ning vastava võimaluse olemasolul kohandada hoonesse käesoleva seaduse alusel kehtestatud nõuetele vastav varjumiskoht. Varjumiskoha kohandamise korraldab ehitise valdaja. Kui ehitist kasutab mitu valdajat, korraldab varjumiskoha kohandamise ehitise omanik.

(9) Nõuded varjendile ja varjumiskohale, varjendi rajamise ja varjumiskoha kohandamise kohustusega hoonete täpsema loetelu hoone kasutamise otstarbe ja vajadusel tööstushoone tavapärase kasutajate arvu järgi kehtestab sisejulgeoleku tagamise eest vastutav minister määrusega.

(10) Varjendi ja varjumiskoha varjumiseks vahetult kasutusele võtmise ettevalmistamise otsustab Vabariigi Valitsus.“;

**4)** seadust täiendatakse §-ga 163 järgmises sõnastuses:

„**§ 163. Varjumisplaan**

(1) Varjumisplaan käesoleva seaduse mõistes on juhend, milles hinnatakse hoones varjumise võimalusi, kirjeldatakse varjumiseks valmistumist, varjumise korraldust ja varjumiskindluse suurendamist.

(2) Varjumisplaan koostatakse:

1) varjendi rajamise kohustusega hoonele;

2) varjumiskoha kohandamise kohustusega hoonele.

(3) Varjumisplaani koostamise korraldab ehitise valdaja. Kui ehitist kasutab mitu valdajat, korraldab varjumisplaani koostamise ehitise omanik.

(4) Varjumisplaani koostamise nõuded ja korra kehtestab sisejulgeoleku tagamise eest vastutav minister määrusega.“;

**5)** seadust täiendatakse §-ga 171 järgmises sõnastuses:

„**§ 171. Elanikkonnakaitse koolitus**

(1) Elanikkonnakaitse koolituse (edaspidi *koolitus*) eesmärk on suurendada inimese valmisolekut kriisis iseseisvalt toime tulla.

(2) Avaliku sektori asutus korraldab oma teenistujatele elanikkonnakaitse koolituse läbimise kord kahe aasta jooksul.

(3) Nõuded elanikkonnakaitse koolitusele ja koolituse läbiviijale kehtestab sisejulgeoleku tagamise eest vastutav minister määrusega.“;

**6)** paragrahvi 38 lõiget 3 täiendatakse punktiga 75 järgmises sõnastuses:

„75)korraldama oma töötajatele kord kahe aasta jooksul käesoleva seaduse §-s 171 sätestatud koolituse läbimise;“;

**7)** paragrahvi 45 lõiget 1 täiendatakse punktidega 6 ja 7 järgmises sõnastuses:

„6) riiklikku järelevalvet käesoleva seaduse § 162 lõigetes 5, 6, 8, § 163 lõikes 2 ning § 162 lõike 9 ja § 163 lõike 3 alusel kehtestatud nõuete täitmise üle teeb Päästeamet;

7) riiklikku järelevalvet käesoleva seaduse 38 lõike 3 punkti 75 nõude täitmise üle teeb Päästeamet.“;

**8)** paragrahvi 53 täiendatakse lõigetega 21 ja 22 järgmises sõnastuses:

„(21) Käesoleva seaduse § 163 lõike 2 punktis 2 sätestatud hoone varjumisplaan tuleb koostada hiljemalt 2026. aasta 1. septembriks.

(22) Käesoleva seaduse § 162 lõikes 8 sätestatud varjumiskoht tuleb kohandada hiljemalt 2027. aasta 1. septembriks.“.

**§ 2. Asjaõigusseaduse täiendamine**

Asjaõigusseaduse § 1581 lõike 11 kolmandat lauset täiendatakse peale sõna „ehitis“ tekstiosaga "ning hädaolukorra seaduses sätestatud viivitamatu ohuteate edastamiseks vajalik sireeniseade.“.

**§ 3. Atmosfääriõhu kaitse seaduse täiendamine**

Atmosfääriõhu kaitse seaduse § 55 lõiget 3 täiendatakse punktiga 5 järgmises sõnastuses:

„5) hädaolukorra seaduses sätestatud viivitamatu ohuteate edastamiseks vajaliku sireeniseadme tekitatud müra.".

**§ 4. Ehitusseadustiku täiendamine**

Ehitusseadustikus tehakse järgmised täiendused:

**1)** paragrahvi 11 lõiget 2 täiendatakse punktiga 21 järgmises sõnastuses:

„21) varjendi rajamist;“;

**2)** paragrahvi 27 täiendatakse lõikega 31 järgmises sõnastuses:

„31) Ehitusloa taotlenud isiku taotlusel võib kohaliku omavalitsuse üksus anda hoone omanikule uued projekteerimistingimused, mis leevendavad varjendi rajamist takistavaid asjaolusid.“;

**3)** paragrahvi 130 lõiget 10 täiendatakse pärast sõna „tuleohutusnõuete“ sõnadega „ja varjendile esitatavate nõuete“.

**§ 5. Ehitusseadustiku ja planeerimisseaduse rakendamise seaduse täiendamine**

Ehitusseadustiku ja planeerimisseaduse rakendamise seadust täiendatakse §-ga 308 järgmises sõnastuses:

„**§ 308. Ehitusseadustiku § 11 lõike 2 punktis 21 sätestatud varjendi rajamise nõude rakendamine**

(1) Ehitusseadustiku § 11 lõike 2 punktis 21 sätestatud varjendi rajamise nõuet ei kohaldata hoonele, mis on püstitatud või mille ehitusloa taotlus või ehitusteatis on esitatud enne 2025. aasta 1. septembrit.

(2) Enne 2025. aasta 1. septembrit rajatud varjend või varjumiskoht peab olema varjumiseks sobilik ja kasutamiseks ohutu.“.

**§ 6. Elektroonilise side seaduse täiendamine**

Elektroonilise side seaduse § 1051 lõiget 1 täiendatakse punktiga 4 järgmises sõnastuses:

„4) mitte rohkem kui üks kord aastas Päästeameti otsusel ohuteavitussüsteemi terviktestimiseks.”.

**§ 7. Seaduse jõustumine**

Käesoleva seaduse §-i 1 punktid 3–4, 6–8 ning §-d 4–5 jõustuvad 2025. aasta 1. septembril.

Lauri Hussar

Riigikogu esimees

Tallinn, ……………… 2024

Algatab Vabariigi Valitsus ……………… 2024